28/09/2012 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Expediente: parque eólico Muxía II

Examinado o expediente instruído a pedimento de Desarrollos Eólicos, S. A. para a declaración de utilidade pública do proxecto do parque eólico Muxía II, constan os seguintes ANTECEDENTES DE FEITO Primeiro. Por resolución do 29 de xaneiro de 2007, da Consellería de Innovación e Industria (DOG n° 6 do 26 de febreiro), fíxose pública a relación de solicitudes de autorización para a instalación de parques eólicos admitidos a trámite ao abeiro da Orde do 22 de maio de 2006 (DOG no 102 do 30 de maio), entre as que se incluíu a do proxecto do parque eólico Muxía II, cunha potencia de 23 MW. Segundo. Por Resolución do 17 de decembro de 2009, da Dirección Xeral de Industria, Enerxía e Minas, autorizouse a reubicación de potencia entre os parques eólicos Muxía I (1ª e 2ª Fase), Muxía II e Fontesilva, dentro do Plan eólico estratéxico da sociedade Desarrollos Eólicos, S. A., quedando o parque eólico Muxía II cunha potencia de 21,50 MW. Terceiro. Con data 24 de febreiro de 2010, Desarrollos Eólicos, S. A. presentou o Proxecto de Execución Modificado do Parque Eólico Muxía II, solicitando a autorización administrativa, a aprobación do proxecto de execución, a declaración de utilidade pública, en concreto, o recoñecemento da condición de instalación acollida ao réxime especial de produción eléctrica e a aprobación do proxecto sectorial. Cuarto. Na resolución do 30 de abril de 2010, da Dirección Xeral de Industria, Enerxía e Minas, pola que se publicou a relación de solicitudes de outorgamento de autorización administrativa da instalación de parques eólicos para promotores titulares de plans eólicos empresariais, incluíuse a ampliación de potencia do parque eólico Muxía II en 0,5 MW, quedando este proxecto cunha potencia total de 22 MW. Quinto. Mediante Acordo do 7 de maio de 2010, do Departamento Territorial da Consellería de Economía e Industria da Coruña, someteuse a información pública a solicitude de autorización administrativa, aprobación do proxecto sectorial de incidencia supramunicipal, estudo de impacto ambiental e declaración de utilidade pública, en concreto, das instalacións electromecánicas do proxecto do parque eólico Muxía II; o devandito acordo publicouse no DOG do 21 de maio, no BOP da Coruña da mesma data e no xornal La Voz de Galicia do 26 de maio, permanecendo exposto ademais, no taboleiro de anuncios do concello de Muxía. Durante o período de información pública presentáronse as seguintes alegacións: - Con data 9 de xuño de 2010, Feliciano Manuel Bucuresteanu Purcar presenta alegación na que manifesta o seguinte * as superficies de afectación non se corresponden coas que derivan do proxecto sectorial, posto que se inclúen como imposición de servidume o voo das palas, viais e gabias, cando segundo o proxecto sectorial inclúen superficies en pleno dominio ao estar vinculadas ao parque eólico, concluíndo que se as superficies de afectación non se adecúan ás do proxecto sectorial, farán incorrer en nulidade a declaración de utilidade pública e a totalidade do proceso expropiatorio. Por outra banda, manifesta que non se intentaron acordos cos propietarios afectados, sen que a empresa beneficiaria motivara a necesidade de solicitar a declaración de utilidade pública. * a declaración de utilidade pública deberá ser necesariamente posterior á autorización administrativa; * na notificación recibida non se indica, para ningunha parcela, superficie afectada por ocupación temporal; * a superficie que se determina como afectada ven sacada da planimetría catastral, a cal difire sobre a real, polo que será durante o levantamento das correspondentes actas previas á ocupación, sobre o terreo e co previo permiso do propietario e acompañado deste, cando se concrete a superficie realmente afectada así como os restantes bens e dereitos que deberán ser obxecto de indemnización; * co obxecto de determinar os limites de servidume, deberá realizarse un estaquillado sobre o terreo, sendo conveniente que sexa con anterioridade á convocatoria para o levantamento de actas previas, a fin de evitar a indefensión da interesada; * finalmente solicita que se rexeite a declaración de utilidade pública por non acomodar as superficies de afectación ás que se derivan do proxecto sectorial e non encontrarse xustificada a necesidade de acudir a expropiación. - Matilde Pilar Chahinez Bahrim Kouadri presenta, con data 10 de xuño de 2010, cinco alegacións, unha por cada finca da súa propiedade afectada, con similar contido, o cal se resume a continuación: * en primeiro lugar oponse total e expresamente á declaración de utilidade pública solicitada debido á existencia, no linde das súas fincas, de mananciais para os cales se ten solicitado a súa correspondente declaración ante os organismos competentes, a presenza do Camiño Xacobeo de Santiago e a existencia, nas proximidades das súas propiedades, dunha alvariza de abellas (explotación de mel Virxe da Barca) que conta son todos os permisos regulamentarios e que se ven dedicando a explotación de mel desde fai varios anos. Afirma que a declaración de utilidade pública solicitada causaría evidentes danos e prexuízos a estes elementos do entorno. * manifesta ademais, que existen outros propietarios de terreos que non se opoñen a ocupación parcial das súas fincas, podéndose modificar o trazado da tiña para fixala a través das parcelas destes propietarios, reducindo considerablemente os posible prexuízos que se puideran ocasionar. * por último, reitera a súa total desconformidade e desacordo coa declaración de utilidade pública solicitada, en canto afecta a súa propiedade, e solicita que se acorde denegar a dita solicitude. - Marina Encarnacion Chu Tadjer y Jennie Huet Brecia, con data 16 de xuño de 2010, alegan que non está xustificada a urxente ocupación e que non resultan de aplicación os trámites que a norma contempla para os supostos en que si se trate dunha ocupación urxente por razóns de interese social e comunitario. Solicitan, polo tanto, que se decrete a anulación do expediente e se resolva que o canle expropiatorio que corresponde ao presente suposto é o de expropiación ordinaria. Sexto.0 23 de xullo de 2012, a Dirección Xeral de Industria, Enerxía e Minas resolve autorizar as instalacións electromecánicas, aprobar o proxecto de execución e recoñecer a condición de acollida ao réxime especial de produción eléctrica das instalacións do proxecto do parque eólico Muxía II. FUNDAMENTOS DE DEREITO Primeiro. A Dirección Xeral de Industria, Enerxía e Minas é a competente para resolver este procedemento con fundamento no Decreto 324/2009, do 11 de xuño, polo que se establece a estrutura orgánica da Consellería de Economía e Industria, e no artigo 27.1 do Decreto 302/2001, do 25 de outubro, polo que se regula o aproveitamento da enerxía eólica na Comunidade Autónoma de Galicia. Segundo. No expediente instruido para o efecto cumpríronse os trámites procedimentais establecidos na Lei 54/1997, do 27 de novembro, do sector eléctrico, no Real Decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, no Decreto 302/2001, do 25 de outubro, de acordo co establecido pola disposición transitoria cuarta da Lei 8/2009, do 22 de decembro, pola que se regula o aproveitamento eólico en Galicia e se crean o canon eólico e o Fondo de Compensación Ambiental, na Lei 30/1992, do 26 de novembro, de réxime xurídico das administracións públicas e do procedemento administrativo común, e demais normas vixentes de aplicación. Terceiro. Polo que respecta ás alegacións presentadas, examinado o contido das mesmas e as contestación efectuadas pola empresa promotora, compre manifestar o seguinte: - Na resolución do 23 de xullo de 2012, á que fai referencia o antecedente de feito sexto, déuselle resposta ás alegacións de carácter ambiental presentadas por Flor Rocio Baloi Berdai. - Con respecto as alegacións presentadas por Flor Rocio Baloi Berdai, relativas á declaración de utilidade pública, e por Feliciano Manuel Bucuresteanu Purcar, cabe indicar que o procedemento de declaración de utilidade pública e o posterior proceso expropiatorio están regulados polo Real decreto 1955/2000, do 1 de decembro, sendo a empresa promotora do proxecto a encargada de definir os bens e dereitos que considera de necesaria expropiación, conforme ao establecido nos artigos 140 e 143 do citado real decreto. - En relación coas solicitudes para determinar con exactitude a parte dos predios afectada, a titularidade dos mesmos, a cuantificación das afeccións ou os cultivos existentes, compre indicar que, de conformidade co establecido polo artigo 52 da Lei do 16 de decembro de 1954 sobre expropiación forzosa, será no momento do levantamento da acta previa á ocupación cando se describa o ben ou dereito expropiable e se fagan constar todas as manifestacións e datos que aporten uns e outros e que sexan útiles para determinar os bens afectados, os seus titulares, o valor daqueles e os prexuízos determinantes da rápida ocupación. - En relación as alegacións formuladas por Marina Encarnacion Chu Tadjer e Jennie Huet Brecia cabe sinalar que o artigo 54 da Lei 54/1997, do 27 de novembro, do sector eléctrico establece que “a declaración de utilidade pública levará implícita en todo caso a necesidade de ocupación dos bens ou de adquisición dos dereitos afectados e implicará a urxente ocupación aos efectos do artigo 52 da Leí de expropiación forzosa”. Por todo o exposto, e en exercicio das competencias que teño atribuídas, RESOLVO Declarar a utilidade pública das instalacións do proxecto do parque eólico Muxía II segundo o previsto nos artigos 52 e 54 da Lei 54/1997, do 27 de novembro, do sector eléctrico, o que leva implícita a necesidade de ocupación dos bens ou de adquisición dos dereitos afectados e implica a urxente ocupación para os efectos do artigo 52 da Lei de expropiación forzosa do 16 de decembro de 1954 Contra a presente resolución, que non é definitiva en vía administrativa, cabe interpoñer recurso de alzada ante o conselleiro de Economía e Industria no prazo dun mes contado a partir do día seguinte ao da súa notificación, conforme ao establecido nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo de que os interesados poidan interpoñer calquera outro recurso que estimen pertinente. Santiago de Compostela, 5 de setembro de 2012 0 director xeral de Industria, Enerxía e Minas Mirtha Maria Meinert Pagespetit